skoonmaak – Christastories
3 Comments on Onkruid uitroei
Ek het vanoggend 'n baie energieke sessie in die tuin gehad. Liewe Thabo se beddings het begin boedel oorgee teen die onkruid, en ek is bang hy gaan vreeslik met ons raas as hy terugkom werk toe. Ek staan in elk geval verstom oor die wonderwerke wat hy een keer per week vermag met net een heeltemal gesonde arm!
Nietemin, so tussen die lekker klam grond en twee oorywerige Pekingese wat die vars-omgedolwe bedding baie geniet het, het ek 'n paar slim lessies geleer oor onkruid-uitroei. In die tuin, maar natuurlik ook in my kop.
1. Dra maar liewer handskoene. Daar kruip geniepsige dorings weg waar jy dit soms glad nie verwag nie. Maar jy hoef nie die onkruid te los omdat jy bang is vir die dorings nie – beskerm jouself, allawêreld!
2. Kyk mooi. Jy dink dalk dit is 'n mooi ou blommetjie, maar moenie glo nie … alles is nie altyd soos dit lyk nie. Uit 'n ander, meer positiewe perspektief (nee, moenie jou oë rol nie, ek kan nie help nie!) kan ek partykeer verstom wees oor die mooi, fyn blaartjies in die mooiste somer-kleure wat blom op die lelike ou winter-onkruidstingels.
3. Wees deeglik. Dit help nie om net bolangs uit te roei nie. Die klawer, wat nie net mooi blommetjies dra nie, maar waarvan ons as kinders graag die blaartjies gekou het agter die lekker suur smakie aan, het skelm klein bolletjies wat graag in die grond agterbly, en dan maar net later weer nuwe plantjies produseer. As daar iets negatiefs in jou gedagtes oorbly, hoe klein ookal, gaan dit waarskynlik in die toekoms maar net weer kop-uitsteek.
Foto: Kings Plant Doctor
4. Moenie alles glo wat jy hoor nie. Ons het mos al almal gehoor dat klawer geluk bring – veral as jy so gelukkig sou wees om 'n vierblaar-een te kry. Wel, as dit waar was, moes die geluk ons nou al verveel het! Ai, en is die mensdom tog nie so lief om alles te glo wat ons hoor nie! Veral as dit bietjie skandalig is, of melodramaties, of skokkend. Ons maak nie eers seker van die feite nie, né? Sluk net, sonder om te kou, en besef eers later, of soms nooit nie, watter skade aangerig is.
5. Raak dadelik ontslae van dit wat jy uitgeroei het. Gooi dit ver weg! Stop in 'n swart sak en knoop dit styf toe. Kry iemand om jou te help as dit nodig is – laat hy of sy die sak se bek vir jou oophou, en stop alles in. Trap daarop as dit nodig is om alles in te kry! Maak bondels, breek die stingels, gebruik die krag wat jy wéét jy het! Dit is dalk moeite, maar daardie dinge in jou kop waaroor jy elke kort-kort besluit jy nie weer gaan tob nie – raak nou régtig ontslae daarvan! En dalk is dit sommer lessie nommer 5.5: mens hoef dit nie alleen te doen nie!
6. Vervang die onkruid met iets beters. Die bedding is nou maar kaal. Ek het dit mooi netjies gehark, ja, so bolangs lyk dit skaflik, maar ek sal mooi moet dophou dat daar nie wéér ongewenste goeters opkom nie. Die beste sal wees om iets sterks daar te plant. As ek my kop met positiewe, mooi en lekker dinge besig hou, is dit makliker om die kop-onkruid uit te hou. En dan lyk ek sommer ook beter!
Laastens … daar was heelwat hen-en-kuikens in daardie bedding. Daar is nog steeds! Al het ek die tuinvurk rég langs haar diep ingedruk om die hardnekkige doring-onkruid se wortels los te woel, het daardie hennetjie net haar gestreepte blaar-skouers geskud en saam met haar kleintjies sterk bly staan. En dít is dus my lessie nommer 7 vir hierdie dag:
7. As jy jou wil vasloop, sukkel met 'n mamma. Of dit nou my skoolkinders, my grootmens-studente, my onder-die-vlerk jong juffrouens of (verál) my eie twee hart-se-punte is – ek sál verbete baklei, vasklou en beskerm – maak nie saak hóé groot en skerp die vurk is nie.
Op hierdie pragtige wintersoggend het ek nie net my lyf 'n lekker oefensessie gegee nie, maar ook sommer 'n hele paar planne gekry om my kop 'n bietjie skoon te maak! Lekker tuinmaak!